Oilers slo tilbake foran 7000 tilskuere: – Festen tente oss
ARTIKKELEN ER OVER FIRE ÅR GAMMEL Alle de 7.000 billettene var revet vekk dagen før den fjerde NM-finalen. Storhamar mente de minst kunne tatt imot 10.000 mennesker søndag, og flere snek seg inn i hallen på formiddagen før vaktmannskapet kom på jobb i håp om å få med seg storkampen. Utenfor var det lange køer tre timer før dropp og inne i arenaen var det pyntet til fest med blant annet underholdning fra et innleid band. – Storhamar er breiale og høye på pæra når de vinner. Festen tente oss. Da vi kom til hallen var det flere tusen tilskuere, liveband og full konsert. Da er det klart du får lyst til å ødelegge festen. Og det klarte vi fint, sier Oilers-spiller Tommy Kristiansen til VG. Han smiler bredt i sluttspillskjegget utenfor Oilers-garderoben der noen barn får svaret «ja» på spørsmål om de kan få Kristiansens ishockeykølle og «jeg håper det» på spørsmål om han får plass i den norske VM-troppen.Petter Thoresens gutter var best i alt den første perioden og ledet fortjent 3-0. Allerede etter 34 sekunder ble det stille i Hamar OL-Amfi da Mark Matheson styrte inn ledermålet. Da Peter Lorentzen la på til 0-4 tre minutter ut i midtperioden, virket finaleduellen avgjort, men to kjappe Storhamar-reduseringer skapte spenning foran de siste 20 minuttene. De var preget av et jevnt Storhamar-trøkk uten at Ruben Smith i Oilers-buret ble utslitt. Mest liv i hallen ble det snaue sju minutter før slutt, da Josh Soares ble utvist for å sende Jacob Berglund i isen. Oilers-spilleren gjorde seg upopulær blant Storhamar-fansen fredag da han gestikulerte foran benken etter 0-3-målet. – Vi var revansjesugne i dag. I de to siste kampene har vi vært litt ivrige etter å være gode og ikke smarte i alt vi har gjort. Nå var det deilig å se responsen til spillerne. Når vi er på vårt beste slår ikke Storhamar oss, sier Oilers-trener Petter Thoresen til VG. – De tok kommandoen og var mye bedre enn oss fra start. Vi fortjente ikke bedre. De to siste periodene var bedre, men mot et så bra lag er det for sent. Alle mann må være 100 prosent, sier Storhamar-veteran Pål Johnsen.Hedmarkingene snudde finaleduellen til sin fordel da de påførte Oilers sitt første hjemmetap i en NM-finalen siden 2006, men nå står det 2-2 i kamper foran den femte duellen i Stavanger tirsdag. 18 sekunder før slutt satte Peter Lorentzen inn kampens siste mål i tomt bur etter at Storhamar tok ut målvakt Andrew Engelage. 6950 hjemmesupportere, «mætt fjøs» som speakeren i Hamar OL-Amfi kalte det, ruslet skuffet hjem mens de rundt 50 tilreisende kunne feire en viktig seier. Oilers skjøt ut av startblokkene og var overlegne de første minuttene på Hamar. Da laget tok ledelsen allerede etter 34 sekunder, var det på avslutning nummer fire. Nick Plastino la pucken på mål og ble først kredidert scoringen, men 1-0-målet endte senere hos Mark Matheson. Etter fire minutter og 14 sekunder smalt det igjen.Andrew Engelage, som stoppet alt som kom i 3-0-seieren fredag, måtte gi retur på et Kristian Forsberg-skudd. Pucken ble liggende foran streken der Jean-Michel Daoust reagerte raskest og puffet gummiskiva inn. Storhamar slet hele første periode, og kampen virket nærmest kjørt da Dan Kissel gikk den såkalte «kjøkkenveien» og lurte pucken forbi Engelage etter 14 minutter. Tungt ble til blytungt for hjemmelaget tre minutter etter første pause da Lars Løkken Østli mistet pucken. Peter Lorentzen takket og feide inn 0-4. Det hele virket avgjort, men to scoringer på et og et halvt minutt fikk liv i de snaue 7000 hjemmesupporterne. Først førte Erik de la Rose pucken inn i Oilers-sonen og banket inn 1-4. Så kom Christian Larrivée alene med Ruben Smith og lurte inn redusering nummer to under den tidligere Storhamar-målvakten. Storhamar trøkket på de siste 20 minuttene, men kom ikke nærmere enn Jimmy Andersson og Patrik Bäärnhielms gode forsøk. 19 sekunder før slutt satte Lorentzen pucken i tomt bur for gjestene. Storhamar – Stavanger 2-5 (0-3, 2-1, 0-1). 7000 tilskuere. Mål: 1. periode: 0-1 (0.34) Mark Matheson (Nick Plastino), 0-2 (4.14) Jean-Michel Daoust (Kristian Forsberg), 0-3 (13.54) Dan Kissel (Tommy Kristiansen, Adrian Veideman). 2. periode: 0-4 (23.17) Peter Lorentzen (Stian Høygård), 1-4 (27.48) Erik de la Rose (Jacob Berglund), 2-4 (29.17) Christian Larrivée. 3. periode: 2-5 (59.42) Lorentzen. Dommere: Tor Olav Johnsen, Manglerud Star og Ole Stian Hansen, Lillehammer. Utvisninger: Storhamar 2 x 2 min. Stavanger 3 x 2 min.
(Storhamar - Oilers 2-5, 2-2 i kamper) Stavanger Oilers brukte kun 34 sekunder på å stilne den fullsatte OL-hallen fra 1994.